מרים גלזר-תעסה

מרים גלָזֶר-תעסה (נולדה ב-11 באוגוסט 1929) היא מחנכת ואשת ציבור ישראלית, שכיהנה כחברת הכנסת מטעם הליכוד, וכסגנית שר החינוך, התרבות והספורט.

ביוגרפיה
נולדה בשם מרים תעסה בשנת 1929 בחוביש שבתימן, למשפחה שומרת מסורת, בתם של שרה ויששכר תעסה. בשנת 1934 עלתה לארץ ישראל עם משפחתה וגדלה בשכונת נווה צדק בתל אביב. למדה בבית הספר לבנות ולאחר מכן בגימנסיה הדתית "תלפיות". בשנת 1945, בעודה תלמידת תיכון, החלה לפעול בהגנה, אולם עברה לאצ"ל לאחר חצי שנה. תחילה פעלה בחת"ם (חיל תעמולה מהפכני) ועסקה בתעמולה וגיוס חברים חדשים לארגון ולאחר מכן צורפה לח"ק (חיל הקרב) ובמסגרתו השתתפה בניסיון להחרים כסף מבנק ברקליס ברחוב אלנבי בתל אביב. שימשה גם כמפקדת בארגון. עם סיום לימודיה החלה ללמוד בסמינר לוינסקי, אך כעבור שנה, ב-1948, נשלחה להשתתף במערכה על ירושלים במלחמת העצמאות. עם שובה ב-1949 הייתה למדריכה וחברת הנציבות הארצית של בית"ר (1950–1955). ב-1955 שירתה תקופה קצרה בצה"ל.

משנת 1950 ועד בחירתה לכנסת ב-1981 הקדישה את זמנה לחינוך. היא החלה לעבוד כמורה בבתי ספר בסביבות תל אביב, ובמשך כשלושים שנה (1980-1951) פעלה כמחנכת בכפר הנוער יוהנה ז'בוטינסקי בבאר יעקב, שאותו גם ניהלה לסירוגין.
בשנת 1973 השלימה תואר ראשון באוניברסיטה העברית בירושלים וב-1975 תואר שני בבית המדרש לרבנים באמריקה (הסמינר התאולוגי היהודי).
מ-1976 עבדה במקביל כמרצה למקרא בסמינר לוינסקי.

כחברת כנסת וסגנית שר החינוך, התרבות והספורט 
בשנת 1981 נבחרה לכנסת העשירית מטעם הליכוד, ומונתה לסגנית שר החינוך, התרבות והספורט. במהלך כהונתה עוררה דיונים ציבוריים בנוגע לחופש הביטוי והיצירה. בשנת 1984 נבחרה לכנסת ה-11 וכיהנה כיו"ר ועדת העלייה והקליטה, מטעמה לקחה חלק בקליטת העלייה מאתיופיה. בין השנים 1983–1988 עמדה בראשות ועדה בין-משרדית אשר מונתה על ידי שר החינוך דאז, זבולון המר, לבדיקת נושא הכתות בישראל. כמו כן הייתה יו"ר קרן לב"י.

נודעה בביקורתה השמרנית, בזמן כהונתה כסגנית שר החינוך, התרבות והספורט, על יצירות אמנות שחרגו לדעתה מהמקובל לתקופתן. לאחר פרסום שירהּ של יונה וולך "תפילין", ביקרה גלזר-תעסה את וולך בחריפות וכינתה אותה "בהמה מיוחמת". לאחר שהצגתו של חנוך לוין, "יסורי איוב", עלתה על הבמה, טענה בנאומה בכנסת כי המדינה אינה צריכה לממן תיאטרון "בו גבר עירום תלוי עשרים דקות וכל ערוותו מתנדנדת".

חיים אישיים 
הייתה נשואה לחיים גלזר משנת 1955 ועד פטירתו ב-2009, ולהם שלושה בנים.

ב-1968 השתקעה עם משפחתה בחולון. בשנת תשס"ג-2003 קיבלה את אות יקירת העיר חולון.

קישורים חיצוניים
 
 תעסה-גלזר מרים, באתר עיריית חולון
 ,  (ראיון)
  ("תולדות ישראל")
 "חיים שלובים" - סיפורה של ח"כ מרים תעסה-גלזר

הערות שוליים

נשות חינוך ישראליות
אנשי חינוך ישראלים
חברות כנסת מטעם הליכוד
חברי כנסת מטעם הליכוד
נשות העלייה החמישית
אנשי העלייה החמישית
חברות הכנסת העשירית
חברי הכנסת העשירית
חברי הכנסת האחת עשרה
יקירות חולון
בוגרות האוניברסיטה העברית בירושלים
בוגרי האוניברסיטה העברית בירושלים
בוגרי בית המדרש לרבנים באמריקה
בוגרות בית המדרש לרבנים באמריקה
פעילי תנועת החרות
ראשי קרן לב"י
מנהלות ישראליות
יושבי ראש ועדת העלייה, הקליטה והתפוצות
לוחמות האצ"ל
לוחמי האצ"ל
ישראליות ילידות תימן
ישראלים ילידי תימן
ישראליות שנולדו ב-1929
ישראלים שנולדו ב-1929